**Anexa nr. 7**

 **la Statutul Județului Cluj**

**PROCEDURA PRIVIND ACORDAREA TITLULUI**

**DE CETĂŢEAN DE ONOARE AL JUDEŢULUI CLUJ -** „CLUJEAN DE ONOARE”

**1.** Judeţul Cluj reprezintă unul dintre judeţele în care se desfășoară și în care Consiliul Județean încurajează o activitate culturală, academică, ştiinţifică şi sportivă extrem de intensă şi de bogată în reuşite şi performanţe. Pe parcursul timpului, pe teritoriul acestui judeţ au activat şi au excelat în aceste domenii numeroase personalităţi care au făcut cinste şi au promovat judeţul pe plan naţional sau internaţional, activând aidoma unor veritabili ambasadori ai Clujului.

**2.** Având în vedere meritele deosebite ale acestor personalități care prin munca și rezultatele lor contribuie la dezvoltarea și promovarea Județului Cluj, în sectoare multiple și diverse, în țară sau străinătate, considerăm oportun ca acestea să fie apreciate la adevărata lor valoare prin recunoașterea meritelor și cinstirea lor.

**3.** Titlul de Cetățean de Onoare al Județului Cluj – „Clujean de onoare” reprezintă cea mai înaltă distincție conferită de Consiliul Județean Cluj unor persoane române sau străine, indiferent de domeniul în care își desfășoară activitatea.

**4.** Titlul precizat la pct. 3. se acordă, după caz, la inițiativa:

1. președintelului consiliului județean;
2. vicepreședinților consiliului județean;
3. consilierilor județeni;
4. unui număr de cel puțin 5% din numărul total al locuitorilor cu drept de vot înscriși în Registrul electoral cu domiciliul sau reședința în Județul Cluj.

Instituțiile/organismele publice sau private care își desfășoară activitatea pe raza teritorială a Județului Cluj pot iniția acordarea titlului precizat la pct. 3., cu condiția preluării inițiativei în cauză de către oricare dintre persoanele prevăzute la pct. 3. Sub forma unui proiect de hotărâre.

**5.** Acordarea acestui titlu nu este condiționată de cetățenie, naționalitate, religie, vârstă, domiciliu, apartenență politică, sex etc. Titlul se poate conferi în timpul vieții celui/celei în cauză sau post-mortem.

**6.** Titlul de Cetățean de Onoare al Județului Cluj – „Clujean de onoare” are următoarele caracteristici: este personal, netransmisibil, reprezintă un drept al titularului și are valabilitate nedeterminată.

**7.** Sunt îndreptățite să fie propuse pentru acordarea titlului categoriile de persoane sau personalități care se regăsesc în una din următoarele situații, și nu numai:

1. personalități cu recunoaștere locală, națională sau internațională care și-au pus amprenta asupra dezvoltării Județului Cluj și a imaginii acestuia;
2. personalități care, prin realizările lor deosebite, au făcut cunoscut numele Județului Cluj în țară și în străinătate;
3. persoane care, prin acțiunile lor, au preîntâmpinat producerea de evenimente deosebit de grave sau prin curaj, eroism ori sacrificiul suprem au salvat viețile concetățenilor lor;
4. persoane care, prin acțiunile lor dezinteresate (donații, acțiuni umanitare etc.) au produs o îmbunătățire simțitoare a condițiilor de viață a locuitorilor Județului Cluj;
5. foști deținuți politic sau veterani de război care prin activitatea lor ulterioară au un aport la realizarea unei imagini pozitive a Județului Cluj în lume;
6. sportivi din Județul Cluj care au obținut rezultate deosebite în competiții sportive internaționale.

**8.** Nu pot deține Titlul de Cetățean de Onoare al Județului Cluj – „Clujean de onoare” persoanele care:

1. sunt condamnate prin hotărâre judecătorească definitivă pentru infracțiuni contra statului, crime împotriva umanității, fapte penale;
2. au dosare pe rol, în cauze care ar leza imaginea titlului, a județului și, implicit, a Consiliului Județean Cluj. Propunerea se va face după clarificarea situației juridice.

**9.** Solicitarea de acordare a Titlului de Cetățean de Onoare al Județului Cluj – „Clujean de onoare”, care vine din inițiativa cetățenilor/ structurilor prevăzute la lit. d) se realizează prin depunerea unui dosar la Registratura Consiliului Județean Cluj. Documentația va cuprinde copie după buletin/carte de identitate, vizată în conformitate cu originalul, Curriculum vitae, certificat de cazier judiciar în original, nota de prezentare și certificatul de deces, în situația acordării titlului post-mortem, în copie vizată în conformitate cu originalul. Nota de prezentare a persoanei pentru care se propune conferirea acestui titlu va releva calitățile și meritele care o recomandă.

**10.** Serviciul Relații Publice din cadrul aparatului de specialitate al Consiliului Județean Cluj, în temeiul documentelor anterior menționate, va redacta referatul de aprobare, proiectul de hotărâre și raportul compartimentului de specialitate. Ulterior, proiectul de hotărâre va fi transmis inițiatorului pentru a fi semnat și, totodată, va fi transmis pentru acordarea avizului de legalitate de către consilierul juridic din cadrul Direcției Juridice, de către Secretarul General al județului și pentru avizul/avizele comisiei/comisiilor de specialitate nominalizate. Apoi, prin grija Serviciului Administrație Publică, ATOP, se aduce la cunoștința consilierilor județeni. După parcurgerea acestor etape, proiectul de hotărâre va fi introdus pe ordinea de zi a ședinței forului administrativ județean.

**11.** În cazul în care proiectul de hotărâre va fi aprobat de plenul reunit al Consiliului Județean Cluj, hotărârea se aduce la cunoștința celui/celei vizat/ă de aceasta. După stabilirea datei, orei și locului în care urmează să aibă loc ceremonia de acordare a titlului, toate detaliile vor fi transmise și persoanei vizate de această titulatură.

**12.** Consiliul Județean Cluj, prin Serviciul Relații Publice, asigură achiziționarea însemnelor distinctive – trofeul și diploma. Ulterior, funcționarii din cadrul Serviciului Relații Publice fac demersurile necesare pentru inscripționarea trofeului și se vor asigura de corectitudinea celor înscrise. De asemenea, funcționarii din cadrul Serviciului Relații Publice vor concepe textul diplomei, pe care îl vor prezenta, spre aprobare, președintelui Consiliului Județean Cluj.

**13.** Acordarea însemnelor distinctive și a Titlului de Cetățean de Onoare al Județului Cluj – „Clujean de onoare” se face de către Președintele Consiliului Județean Cluj sau de către vicepreședintele/persoana desemnată de acesta, în cadrul unei festivități special organizate în acest scop. La începutul evenimentului, președintele forului administrativ județean va elogia personalitatea celui/celei căruia/căreia i se va conferi această titulatură, după care va da cuvântul și altor persoane care doresc să sublinieze meritele laureatului. După Laudațio, președintele forului administrativ județean va înmâna persoanei nominalizate sau, după caz, celei care o reprezintă, însemnele distinctive ale titlului – diploma și trofeul, realizate în acest scop. Ulterior, persoana căreia tocmai i-au fost oferite însemnele distinctive ale Titlului de Cetățean de Onoare al Județului Cluj – „Clujean de onoare” este invitată să ia cuvântul și, apoi, să scrie în Cartea de Onoare a Județului Cluj.

**14.** Titlul de Cetățean de Onoare al Județului Cluj – „Clujean de onoare” se retrage în următoarele situaţii:

a) atunci când ulterior decernării apar incompatibilităţile prevăzute la pct. 8 lit. a);

b) atunci când persoana laureată produce prejudicii de imagine sau de altă natură Judeţului Cluj, locuitorilor săi sau ţării.

Retragerea titului se face de către Consiliul Judeţean Cluj după următoarea metodologie și cu respectarea prevederilor Regulamentului de organizare și funcționareal Consiliului Județean Cluj:

a) este sesizat Consiliul Judeţean Cluj de către persoanele menţionate la pct. 4;

b) dezbaterea cazului se va face în cadrul comisiilor de specialitate ale Consiliului judeţean;

c) retragerea Titlului se aprobă prin hotărâre a Consiliului judeţean, adoptată cu majoritate absolută, cu aplicarea prevederilor Regulamentului de organizare și funcționareal Consiliului Județean Cluj;

d) la şedinţa Consiliului județean în care va fi dezbătut proiectul de hotărâre privind retragerea titlului va fi invitat deţinătorul acestuia, iar dacă acesta va fi prezent, i se va acorda cuvântul, la solicitarea sa.

**15.** În baza prevederilor art. 14 din anexa nr. 7 la Modelul orientativ al statutului unităţii administrativ-teritoriale, cuprins în Anexa nr. 1 la Ordinul Ministrului Dezvoltării, Lucrărilor Publice și Administrației nr. 25/2021, după primirea titlului distinctiv de Cetățean de Onoare al Județului Cluj – „Clujean de onoare” persoana vizată are datoria de a promova imaginea Județului Cluj.

**16.** Informațiile publice/ discursul de laudatio cu privire la Cetățenii de Onoare ai Județului Cluj vor fi publicate și în format electronic pe pagina de internet a Consiliului Județean Cluj, la rubrica special creată în acest scop.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**